คนไทยลดใช้เงินสด
ลดใช้ธนบัตรชำระเงินผ่านอี-เพย์เมนต์ปี’58รวม29ล้านล.
13 มี.ค. 2559

ลดใช้ธนบัตรชำระเงินผ่านอี-เพย์เมนต์ปี’58รวม29ล้านล.
โพสต์ทูเดย์ - คนไทยลดใช้ธนบัตรและเช็ค กระหน่ำชำระเงินผ่านระบบอี-เพย์เมนต์ ตามเทรนด์เทคโนโลยี
ธนาคารแห่งประเทศไทย (ธปท.) มูลค่าการชำระเงินผ่านระบบการชำระเงินและช่องทางต่างๆ ในสิ้นปี 2558 ที่ผ่านมา พบว่า รวมทั้งระบบมีมูลค่าทั้งสิ้น 29 ล้านล้านบาท เพิ่มขึ้น 7.07 แสนล้านบาท หรือ 2.5% เมื่อเทียบกับระยะเดียวกันปีก่อน แบ่งเป็น การชำระด้วยเช็ค 5.6 ล้านล้านบาท ลดลง 9 หมื่นล้านบาท หรือ 1.6% และการชำระเงินทางอิเล็กทรอนิกส์ หรืออี-เพย์เมนต์ (e-Payments) 23.4 ล้านล้านบาท เพิ่มขึ้น 8 แสนล้านบาท หรือ 3.5%
หากดูรายละเอียดเฉพาะอี-เพย์เมนต์จะพบว่าแบ่งเป็นการโอนเงินเพื่อลูกค้าผ่านบาทเน็ต ซึ่งส่วนใหญ่เป็นการโอนเงินของรายใหญ่ของภาคธุรกิจ ที่ธนาคารจะโอนตามคำสั่งลูกค้าไปให้ลูกค้าอีกคนมีมูลค่า 18.3 ล้านล้านบาท เพิ่มขึ้น 7.8 แสนล้านบาท หรือ 4.4% การโอนเงินครั้งละหลายรายการ 2 ล้านล้านบาท ลดลง 1.32 แสนล้านบาท หรือ 6.1%
การโอนเงินรายย่อยข้ามธนาคารมีมูลค่า 1.8 แสนล้านบาท เพิ่มขึ้น 2.3 หมื่นล้านบาท หรือ 14.8% และเมื่อไปดูไส้ในจะพบว่าการชำระเงินผ่านอินเทอร์เน็ตและมือถือเพิ่มขึ้นในอัตราที่สูงมาก แม้ว่ามูลค่าจะยังไม่มากนัก สวนทางกับการชำระเงินทางเอทีเอ็มและสาขาธนาคารพาณิชย์ ซึ่งเป็นรูปแบบที่ลูกค้าคุ้นเคยกลับลดลง
“การชำระทางอินเทอร์เน็ตและมือถือมีมูลค่า 7.4 หมื่นล้านบาท เพิ่มขึ้นถึง 2.8 หมื่นล้านบาท หรือ 61% ขณะที่การชำระผ่านเอทีเอ็มมีมูลค่า 8.7 หมื่นล้านบาท ลดลง 4,000 ล้านบาท หรือ 4.4% และการชำระผ่านสาขาแบงก์มีมูลค่า 1.7 หมื่นล้านบาท ลดลง 1,000 ล้านบาท หรือ 5.6%” รายงาน ธปท.ระบุ
เงินอิเล็กทรอนิกส์ หรืออีมันนี่ มีมูลค่ารวม 7,000 ล้านบาท เพิ่มขึ้น 2,000 ล้านบาท หรือ 40% และการโอนเงินภายในธนาคารเดียวกัน (รวมชำระค่าสินค้าบริการ) มีมูลค่า 2.6 ล้านล้านบาท เพิ่มขึ้น 1.24 แสนล้านบาท หรือ 5% การชำระเงินด้วยบัตรพลาสติก ทั้งบัตรเครดิต และบัตรเดบิต มีมูลค่ารวม 1.7 แสนล้านบาท เพิ่มขึ้น 4,000 ล้านบาท หรือ 2.4%
ในจำนวนนี้แบ่งเป็นการชำระเงินทางบัตรเครดิตมากที่สุด 1.6 แสนล้านบาท และบัตรเดบิต 1.4 หมื่นล้านบาท แม้บัตรเครดิตจะมีเพียง 21.8 ล้านใบ แต่บัตรเดบิตมีถึง 47 ล้านใบก็ตาม